**VSEBINSKO POROČILO O DELU IN IZVEDBI**

**PROGRAMA ZA LETO 2023**

1. **AKTIVNOSTI IZ JAVNEGA PROGRAMA**

V prvi polovici leta so bile izvedene še nekatere aktivnosti, ki so bile iz leta 2022 prestavljene v leto 2023, in sicer sta ddr. Verena Vidrih Perko in Aleksandra Nestorović obiskali kolege srbskega muzejskega društva v Beogradu, marca je bil v prostorih Muzeja novejše in sodobne zgodovine Slovenije izveden Muzeoforum, na katerem je gostja Elvira Mata i Enrich iz Pomorskega muzeja v Barceloni predstavila omenjeni muzej in njegovo tehniško dediščino, izšel pa je tudi zbornik zborovanja SMD, ki je leta 2022 potekalo v Tolminu.

Skozi celo leto so se sicer izvajale tudi redne aktivnosti, ki so bile predvidene za leto 2023. Že v prvi polovici leta so potekale intenzivne priprave na IV. Mednarodni kongres slovenskih muzealcev, ki so ga skupaj organizirali Slovensko muzejsko društvo, Skupnost muzejev Slovenije in ICOM Slovenija, vlogo glavnega organizatorja pa je tokrat prevzel SMD. Kongres je potekal od 20. do 22. septembra 2023 v Kopru v prostorih Pokrajinskega muzeja Koper pod naslovom Muzeji, družbena dobrobit in trajnostni razvoj. V letu 2023 so bili izvedeni trije Muzeoforumi in eno regijsko izobraževanje, podeljene pa so bile tudi stanovske nagrade. Podelitev slednjih je potekala 18. maja v Svečani dvorani Narodne galerije. Pri pripravi so poleg članov IO SMD in članov Komisije za Valvasorjeva odličja sodelovali tudi zaposleni Narodne galerije, prireditev pa je vodil Janez Škof. Prav tako so preko spleta potekala predavanja, ki jih je pripravila ddr. Verena Vidrih Perko za študente heritologije, kakor tudi za širšo javnost in so objavljena tako na spletni strani SMD kot na YouTube kanalu SMD.

Za javni program je bilo porabljenih 6.530 EUR sredstev Ministrstva za kulturo in 5.240 EUR lastnih sredstev.

1. **ORGANIZACIJA IN IZVEDBA IZOBRAŽEVALNIH VSEBIN**

Skladno s prijavljenim programom so bili v letu 2023 organizirani in izvedeni trije Muzeoforumi, eno regijsko izobraževanje in IV. Mednarodni kongres slovenskih muzealcev.

* Prvi Muzeoforum je potekal 29. maja v prostorih Narodnega muzeja Slovenije na Metelkovi in je bil posvečen muzejskemu predmetu, natančneje informacijski in interpretacijski funkciji ter njegovi vlogi pri spodbujanju spominov. Predavateljici (prof. Žarka Vujić (Katedra za informacijske in komunikacijske vede, Filozofska fakulteta v Zagrebu) in mag. Željka Sušić (Tiflološki muzej v Zagrebu)) sta v svoji predstavitvi poskušali pokazati kako interpretacija dediščine z dodatkom novih informacijskih tehnologij dodatno motivira obiskovalce. Posebno pozornost sta posvetili osebam, ki so zboleli za razne vrste demenc, predvsem pa Alzheimerjeve bolezni.
* Drugi Muzeoforum, ki je potekal 27. novembra v prostorih Narodnega muzeja Slovenije na Metelkovi, je bil posvečen Arnesu-u, akademski in raziskovalni mreži Slovenije, ki zagotavlja omrežne storitve organizacijam s področij raziskovanja, izobraževanja in kulture. Poudarek je bil na predstavitvi nekaterih brezplačnih storitev, kot so Arnes Shramba, e- poštni predal velikosti 20 GB, Arnes Splet, Arnes Filesender, Arnes Video portal ter še nekatere druge, ki pridejo prav tudi muzejem. Storitve so predstavili predstavniki Arnes-a (Tomi Dolenc (vodja oddeleka Komunikacija z uporabniki), Matija Čufer (vodja oddeleka Multimedija), Rok Jaklič (sodelavec oddelka Sistemska aplikativna podpora) in Urša Vodopivec (sodelavka oddelka Komunikacija z uporabniki).
* Tretji Muzeoforum je potekal 11. decembra v prostorih Narodnega muzeja Slovenije na Metelkovi. Direktor Muzejev Hrvatskog zagorja (Jurica Sabol) predstavil 30 let delovanja zavoda, posamezne organizacijske enote, številne projekte, izzive s katerimi se soočajo, primere dobrih praks itd.
* Regijsko izobraževanje je potekalo na temo dediščinske interpretacije. Slovensko muzejsko društvo ga je pripravilo v sodelovanju z Zlato kanglico in Pokrajinskim muzejem Ptuj-Ormož. Delavnica, ki jo je vodila ddr. Verena Vidrih Perko, je potekala 22. novembra v prostorih Pokrajinskega muzeja Ptuj-Ormož na Ptuju. Na delavnici so bila med drugim predstavljena teoretična izhodišča za interpretacijo po ICOMOS-u kot tudi interpretacijski model TORE. Teoretičen del je bil nadgrajen z delom po skupinah.
* Zagotovo najbolj odmevna aktivnost v letu 2023 je bila organizacija IV. Mednarodnega kongresa slovenskih muzealcev, ki so ga skupaj organizirali SMD (vloga glavnega organizatorja), SMS in ICOM Slovenija ter je potekal med 20. in 22. septembrom v prostorih Pokrajinskega muzeja Koper. Na kongresu je bilo predstavljenih 50 prispevkov (nekateri so bili delo več avtorjev), organizirani pa sta bili tudi 2 okrogli mizi. Prispevki so obravnavali teme o interpretaciji dediščine, njenem trajnostnem hranjenju, multimedijskem razvoju, izobraževanjih, omogočanju lažjega pristopa osebam z oviranostjo itd. Prvi dan kongresa je potekala okrogla miza z naslovom Strategija muzejske politike, na kateri so sodelovali Matevž Čelik Vidmar (Ministrstvo za kulturo), dr. Bojana Rogelj Škafar (Slovenski etnografski muzej), Jure Kusetič (Narodni muzej Slovenije, SPDM) in Jure Kirbiš (Umetnostna galerija Maribor). Drugi dan je potekala okrogla miza z naslovom Varovanje dediščine ogrožene v izrednih razmerah, kot posledice okoljske krize, naravnih ujm, vojnih razmer. Na njej so sodelovali Špela Spanžel (Ministrstvo za kulturo), mag. Tadej Pungartnik (Koroški pokrajinski muzej) in dr. Miha Kosmač (Mestni muzej Idrija). Obe okrogli mizi je vodila Alenka Černelič Krošelj. Zadnji dan kongresa je bila organizirana strokovna ekskurzija. Ob kongresu sta bili izdana programska knjižica in knjiga povzetkov, v pripravi pa je tudi e-zbornik, ki je v zaključni fazi oblikovanja in v katerem je predstavljenih 30 prispevkov.
* SMD je skozi leto sodelovalo s SMS in ICOM Slovenija. Vse tri stanovske organizacije so v novembru organizirale tudi skupen posvet o Nacionalni strategiji za muzeje in galerije 2024-2028.

|  |  |  |  |  |
| --- | --- | --- | --- | --- |
| Naslov realizirane enote  | Naslov predavanja/srečanja | Predavatelj | Kraj in termin | Število udeležencev |
| Muzeoforum1 | *Muzejski predmeti – informacijska in interpretacijska funkcija ter spodbujanje spominov* | prof. Žarka Vujić in mag. Željka Sušić | Ljubljana, NMS – Metelkova, 29. maj 2023 | 40 |
| Muzeoforum 2 | *Arnes za kulturo – ustvarjamo z vami in za vas* | Tomi Dolenc, Matija Čufer, Rok Jaklič, Urša Vodopivec  | Ljubljana, NMS – Metelkova, 27. november 2023 | 12 |
| Muzeoforum 3 | *Muzeji Hrvatskog zagorja - 30 godina djelovanja* | Jurica Sabol | Ljubljana, NMS – Metelkova, 11. december 2023 | 9 |
| Regijsko izobraževanje | *Interpretacija dediščine* | ddr. Verena Vidrih Perko  | Ptuj, Pokrajinski muzej Ptuj-Ormož, 22. November 2023 | 27 |
| IV. Mednarodni kongres slovenskih muzealcev | *Muzeji, trajnostni razvoj in družbena dobrobit* | različni predavatelji | Koper, Pokrajinski muzej Koper, 20. do 22. september 2023 | 210 |

1. **MEDNARODNA DEJAVNOST**

SMD je v preteklih letih delno finančno podprla udeležbo dobitnika Valvasorjeve nagrade na Mednarodnem kongresu »Best in Heritage« v Dubrovniku. Žal pa je v obdobju pandemije Covida-19 in po njej Kongres zamrl. Poteka samo po spletu, zato nima več pomena, ki ga je imel – pridobivanje predavateljev za Muzeoforum. SMD je sicer podprlo sodelovanje Lidije Gardina iz Pokrajinskega muzeja Koper na 13. srečanju sekcije muzejskih konservatorjev – restavratorjev Hrvaškega muzejskega društva, ki je potekalo 21. in 22. septembra v Mestnem muzeju Vinkovci, vendar pa ob tem ni bilo nastalih stroškov.

1. **PROMOCIJSKA DEJAVNOST**
2. **VALVASORJEVA ODLIČJA**

Slovensko muzejsko društvo podeljuje: **Valvasorjevo nagrado za življenjsko delo** za izredno pomembno življenjsko delo na področju muzejstva in za izjemne prispevke pri ohranjanju, predstavljanju in popularizaciji premične naravne in kulturne dediščine na matičnem ozemlju in v zamejstvu; **Valvasorjevo nagrado za tri projekte v preteklem letu** muzejskim delavcemza enkratne izjemne dosežke v muzejstvu, ki so sad enoletnih ali večletnih izvirnih strokovnih dosežkov; **Častno Valvasorjevo priznanje** za posebne zasluge pri popularizaciji muzejstva in varstvu premične naravne in kulturne dediščine, za pomembne donacije muzejem in galerijam ter za zasluge pri razvoju muzejstva; **Diplomo SMD** organizacijam in posameznikom s področja gospodarstva za zasluge pri realizaciji muzejskih projektov, donatorstvo in sponzorstvo in **Valvasorjev nagelj**, ki ga SMD podeljuje na predlog Komisije za podeljevanja za projekte s poudarkom na socialni empatiji.

**Podelitev Valvasorjevih odličij za leto 2022 je potekala 18. maja 2023 v Svečani dvorani Narodne galerije v Ljubljani.**

Pri pripravi so poleg članov IO SMD in članov Komisije za Valvasorjeva odličja sodelovali tudi zaposleni iz Narodne galerije. Prireditev je vodil Janez Škof.

Podelitev je bila dobro medijsko pokrita, prisotni so bili novinarji RTV Slovenije, kot tudi iz ostalih medijskih hiš. Pred samo podelitvijo Valvasorjevih odličij SMD, SMS in ICOM Slovenija imeli skupno novinarsko tiskovno konferenco za obeležitev 18. maja – Mednarodni dan muzejev.

Podelitve Valvasorjevih odličij se je skupaj udeležilo okoli 140 udeležencev.

**Valvasorjevo nagrado za življenjsko delo** je prejela**:**

1. **Ivana Leskovec**, Mestni muzej Idrija

**ValvasorjevE nagradE ZA LETO 2022** so prejeli:

1. Avtorska skupina – Polona Rigler Grm, mag. Marina Gradišnik, Vasja Zidar za stalno razstavo suhorobarstvo in lončarstvo (Rokodelski center Ribnica – Muzej Ribnica).
2. Avtorska skupina – Gašper Peternel, Ariana Furlan Prijon, Dušan Grobovšek in Andrej Štular za stalno razstavo Prešeren – pesnik (Prešernova hiša).
3. Avtorska skupina – mag. Nada Madžarac, mag. Tamara Trček Pečak, mag. Mirta Pavič za občasno razstavo Od blizu: Ohranjanje, varovanje in konserviranje – restavriranje del moderne in sodobne umetnosti (Moderna galerija).

**ČASTNO VALVASORJEVO PRIZNANJE** so prejeli:

1. Dušica Kunaver
2. Dr. Janez dular in mag. Andrej Dular
3. Mišo Vidmar
4. Primož Premzl
5. Hans Martin Hittaller in Zvonka Požun
6. Muzej norosti, Trate
7. Vaška skupnost Črneča vas in Oblina Kostanjevica na Krki

**VALVASORJEV NAGELJ** je prejel:

Medmuzejski razstavni projekt avtorske skupine pod vodstvom ddr. Verene Vidrih Perko – Ženske zgodbe – Mitske podobe in realnost skozi muzejske predmete. Sodelovalo je 21 muzejskih strokovnih delavcev iz različnih ustanov.

1. **SPLETNA STRAN**

Društvo redno skrbi za ažuriranje spletne strani www.smd-drustvo.si, ki je učinkovito komunikacijsko sredstvo za tekoče obveščanje članov in širše javnosti. Omogoča transparentnost delovanja društva in pridobivanje najnovejših podatkov o njegovih aktivnostih.

Društvo ima tudi YouTube kanal, na katerem je bilo v letu 2023 objavljenih 14 predavanj, ki so potekala preko Zoom aplikacije. V naslednjih korakih bo pripravljen tudi SMD profil na Facebooku.

1. **IZDAJANJE PUBLIKACIJ S PODROČJA KULTURNE DEDIŠČINE**
* Brošura: Valvasorjeve nagrade, priznanja in diplome za leto 2022
* Programska knjižica: IV. Mednarodni kongres slovenskih muzealcev SMD – SMS – ICOM Slovenija, Koper 2023, Muzeji trajnostni razvoj in družbena dobrobit
* Knjiga povzetkov: IV. Mednarodni kongres slovenskih muzealcev SMD – SMS – ICOM Slovenija, Koper 2023, Muzeji trajnostni razvoj in družbena dobrobit
* E-zbornik: IV. Mednarodni kongres slovenskih muzealcev SMD – SMS – ICOM Slovenija, Koper 2023, Muzeji trajnostni razvoj in družbena dobrobit
1. **ZBORI ČLANOV**
* 20. marec 2023, Slovenski etnografski muzej, Ljubljana
* 21. september 2023, Pokrajinski muzej Koper

Na Zboru članov, ki je potekal 21. septembra v Kopru je bilo izbrano novo vodstvo društva: Maja Hakl Saje (predsednica), Jože Štukl (podpredsednik), Jana Babšek (članica IO), mag. Damjana Fortunat Černilogar (članica IO), Andželina Jukič (članica IO), Jana Puhar (članica IO), dr. Nadja Terčon (članica IO), dr. Tadej Curk (član NO, predsednik), Tina Fortič Jakopič (članica NO), Ivan Simčič (član NO), Aleksandra Nestorović (članica DO, predsednica), Katarina Dajčman (članica DO), Ajda Purger (članica DO).

1. **SESTANKI IZVRŠNEGA ODBORA**

Člani Izvršnega odbora (dr. Flavio Bonin – predsednik, ddr. Verena Vidrih Perko – podpredsednica, Aleksandra Nestorović, Irena Marušič, dr. Marija Počivavšek in Petra Stipančić so se v letu 2023 sestali na 3 sejah.

V letu 2023 je bila konstitutivna seja novih organov SMD.

1. **ČLANSTVO**

V letu 2023 je bilo registriranih *1.211 članov, od tega 380 rednih članov in 831 ljubiteljev.*

Pripravila:

Maja Hakl Saje

predsednica SMD